### Beslutning

Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V og KF**

[adresse] vokser hastigt. Vi bliver hvert år 4.000 flere aarhusianere, og der er i de senere år skabt næsten 4.000 arbejdspladser om året. Det er forventningen, at kommunen i 2050 runder 450.000 indbyggere.

Når byen udvikler sig, og vi bliver flere, er det vigtigt, at vi til stadighed holder fokus på at sikre tilgang af nye grønne parker, bynatur, plads til rekreative formål mv. Derved sikrer vi, at der også i fremtiden er steder hvor [adresse] kan søge hen og nyde byens liv. Øget bynatur vil derudover medvirke til at øge biodiversiteten i byen og styrke kvaliteten af bylivet i gadeplan.

Det er ikke altid sådan, at nye grønne områder nødvendigvis skal ligge som en del af et nyt byggeri og være begrænset til en enkelt matrikel, byggesag eller lokalplan. Tingene skal ses i en større sammenhæng i det område det berører. Derfor er det vigtigt, at vi som kommune kan tilkøbe, tilbageholde, investere eller medinvestere i områder til rekreative formål for et områdes nuværende og kommende beboere lokalt. I særlige tilfælde kan det desuden være relevant, at området der investeres i ikke er direkte tilgrænsende til et givent område men medvirker til at løfte den rekreative kvalitet for et større område i umiddelbar nærhed, ja måske endda for hele [adresse].

Igennem en årrække har [adresse] afsat midler til mobilitetsudvikling igennem den såkaldte Øivind Mathiesen fond. Dette har medvirket til at øge kommunens muligheder for udviklingen af kommunens mobilitetssystem.

Vi ønsker, at der nu også etableres en GRØN REKREATIV FOND, som sikrer, at kommunen, når vi har konkrete byggefelter, udviklingsområder m.v., kan opsamle og øremærke midler til at medfinansiere etableringen af grønne strøg og parker o.lign.

Venstre og det Konservative Folkeparti foreslår således, at der reserveres 10 pct. af provenuet ved salg af kommunale arealer til en ny GRØN REKREATIV FOND. Disse midler reserveres i den byudviklingskonto som byrådet vedtog at etablere 25. september 2019. Rådmanden for Teknik og Miljø foreslås at få råderet over puljen evt. med indstilling til byrådet.

På vegne af Venstre i [adresse]

Ib Olesen

På vegne af Konservative i [adresse]

Mette Jørgensen

### Sagens forløb

22-06-2021 [adresse]
Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.